recursal/SuperWikiNEXT-32B huggingface dataset:
1950-luvun loppupuolen Blaupunkt-televisiovastaanotin kirpputorilla.
**Blaupunkt GmbH** oli saksalainen elektroniikkavalmistaja, joka valmisti äänentoistolaitteita koteihin ja autoihin. Vuonna 2009 Robert Bosch -konserni myi tuotemerkin kuluttajatuote- ja tarvikehaaroineen Aurelius AG:lle, joka meni konkurssiin 2016. Blaupunktista on jäljellä vain eri valmistajille lisensoitava tuotemerkki.

Historia
--------

Blaupunkt perustettiin vuonna 1923 Berliinissä nimellä "Ideal". Aluksi yhtiö valmisti kuulokkeita. Jokainen kuuloke testattiin ja merkittiin laatumerkillä: sinisellä pisteellä (saks. *Blaupunkt*). Ei mennyt kauan, kun asiakkaat kyselivät "sininen piste" -kuulokkeita. Vuonna 1938 yhtiö muutti nimekseen Blaupunkt. 1950- ja 1960-luvulla Blaupunkt oli saavuttanut johtavan aseman autoradioissa ja autoradio-tarvikkeissa. Blaupunkt oli ollut Bosch-konsernin tytäryhtiö yli 60 vuotta. Maaliskuussa 2009 tuotemerkki kuluttajatuote- ja tarvikehaaroineen mukaan lukien tuotemerkki myytiin Aurelius AG:lle.

Blaupunktilla oli vakiintunut asema autoradioiden ja äänentoistolaitteiden sektoreilla ja panosti myös muihin kuluttajaäänitekniikkaan, muun muassa bluetoothiin ja radiolaitteisiin. Blaupunktilla oli pääkonttorissa Hildesheimissä noin 2 300 työntekijää ja noin 5 000 työntekijää tehtailla Saksan ulkopuolella, esimerkiksi Malesian Penangissa.*lähde?*

Aurelius AG:n ostettua Blaupunktin se siirsi kaiken tuotannon kiinalaisille sopimusvalmistajille. Tuotteiden laatu kärsi ja suurasiakkaat, kuten monet autonvalmistajat, alkoivat hankkia tuotteensa muualta. Vuonna 2016 Blaupunkt ajautui konkurssiin ja koko henkilöstö irtisanottiin. Konkurssipesään jäi tuotemerkki, jota Aureliuksen tytäryhtiö nyt lisensoi eri maiden valmistajille. Esimerkiksi Blaupunkt-televisiot tehdään nyt enimmäkseen Intiassa ja Kiinassa.

Lähteet
-------

1. 1 2  Bosch luopuu Blaupunkt-merkistään  10.1.2009. Digitoday. Viitattu 6.9.2015.
2. 1 2  TV brands, history, who owns TV brand trademarks *en.tab-tv.com*. Viitattu 31.12.2019.

Aiheesta muualla
----------------

* Blaupunkt-autoradioiden suomalainen tv-mainos vuodelta 1964, Kansallinen audiovisuaalinen instituutti
**Mats Møller Dæhli** (s. 2. maaliskuuta 1995 Oslo) on norjalainen jalkapalloilija, pelipaikaltaan keskikenttäpelaaja. Hän edustaa Saksan Bundesliigassa pelaavaa SC Freiburgia, johon siirtyi tammikuussa 2015 Englannin mestaruussarjan Cardiff Citystä.

Ura
---

Dæhli kuului vuosina 2011–2013 maineikkaan Manchester Unitedin akatemiaan. Hän voitti ensimmäisellä United-kaudellaan seuran vuoden parhaan akatemiapelaajan palkinnon. Kesällä 2013 Dæhli palasi edustusjoukkuepelien perässä takaisin kotimaahansa Moldeen.

Tammikuussa 2014 Dæhli siirtyi Molden entisen managerin Ole Gunnar Solskjærin perässä Englannin Valioliigan Cardiff Cityyn. Hän debytoi joukkueessa 25. tammikuuta FA Cupin ottelussa Bolton Wanderersia vastaan.

Ensimmäisen Valioliigamaalinsa Dæhli teki 29. maaliskuuta 2014 West Bromwich Albionia vastaan pelatun ottelun lisäajalla. Dæhlin maali tasoitti ottelun 3-3 -tilanteeseen. Lopulta Cardiffin pistesaldo ei kuitenkaan riittänyt sarjassa säilymiseen, ja joukkue putosi sarjatasoa alemmas mestaruussarjaan.

Tammikuun 2015 siirtoikkunan avautuessa Dæhli siirtyi Bundesliigassa pelaavaan SC Freiburgiin.

### Maajoukkueura

Norjan A-maajoukkueessa Dæhli debytoi 18-vuotiaana marraskuussa 2013. Ensimmäisen maaottelumaalinsa hän teki lokakuussa 2014 Maltaa vastaan.

Perhe
-----

Dæhlin äiti Mette Møller on Dagbladetin kuvaaja, ja isä Truls Dæhli kilpailevan Verdens Gangin urheilutoimittaja.

Lähteet
-------

1. 1 2 3 4  Mats Møller Dæhli Transfermarkt-sivustolla (englanniksi) Viitattu 4.5.2015.
**Gary Hooper** (s. 26. tammikuuta 1988 Harlow, Englanti) on englantilainen jalkapalloilija. Hän edustaa uusiseelantilaista Wellington Phoenixia ja on pelipaikaltaan hyökkääjä. Hän on pelannut Skotlannin Valioliigassa Celticin ja Englannin Valioliigassa Norwich Cityn joukkueessa.

Seurajoukkueura
---------------

Hooper aloitti uransa Tottenhamin junioreissa. Kun hänet oli vapautettu sopimuksestaan, hän kävi koeajalla useissa eri seuroissa. Lopulta Conference National tasolla pelannut Grays Athletic kirjoitti hänen kanssa sopimuksen. 

Kaksi vuotta myöhemmin hän siirtyi Mestaruussarjassa pelanneeseen Southendiin. Hooper ei vakiinnuttanut paikkaansa ja hän oli kahdesti lainasopimuksella muualla kunnes lopulta hänet laitettiin siirtolistalle. 

Vuonna 2008 Ykkösliigassa pelannut Scunthorpe United osti hänet 125 000 punnan siirtokorvauksella. Ensimmäisellä kaudellaan Scunthorpessa hän teki kaikissa peleissä yhteensä 30 maalia.

Hooper siirtyi skotlantilaiseen Celticiin vuonna 2010 englantilaisesta Scunthorpe Unitedista. Hänestä maksettiin 2,4 miljoonan punnan siirtokorvaus. Skotlannin Valioliigassa pelatessaan hän oli joka vuosi liigan johtavia maalintekijöitä onnistuen maalinteossa myös Mestareiden Liigassa kahdesti.

Useiden siirtohuhujen ja eri seurojen jättämien tarjousten jälkeen Hooper siirtyi Norwich Cityyn heinäkuussa 2013. Hän allekirjoitti kolmevuotisen sopimuksen, joka sisältää option yhden vuoden jatkosta.

Hooper siirtyi lainalle Sheffield Wednesdayhin lokakuussa 2015. Siirrosta tuli pysyvä siirtoikkunan auettua tammikuussa 2016. Lokakuussa 2019 hän siirtyi uusiseelantilaiseen Wellington Phoenixiin.

Lähteet
-------

1. 1 2  Gary Hooper Transfermarkt-sivustolla (englanniksi)

Aiheesta muualla
----------------

* Gary Hooperin esittely Celticin kotisivustolla (englanniksi)
**John Gary Driscoll** (18. huhtikuuta 1946 – 8. kesäkuuta 1987) oli yhdysvaltalainen rock-rumpali. 

Driscollin ensimmäinen yhtye vuodesta 1965 oli Ronnie Dio & The Prophets, josta syntyi The Electric Elves. Yhtye muutti nimensä ensin The Elvesiksi ja sitten The Elfiksi. Yhtye julkaisi myös muutaman singlen. Lopulta yhtye löysi tuottajaksi Deep Purplen basistin Roger Gloverin, joka tuotti kaksi kolmesta The Elfin albumista.

The Elf lopetti toimintansa vuonna 1975, kun Driscoll, Dio, Mickey Lee Soule ja Craig Gruber värvättiin tekemään Richie Blackmore's Rainbow -levyä.

Driscoll erotettiin yhtyeestä pian sen jälkeen kun Rainbow’n debyyttialbumi oli julkaistu. Hänen tilalleen tuli Cozy Powell.

Rainbowin jälkeen Driscoll soitti yhtyeissä Bible Black ja Gary Mooren live-kokoonpanossa 1984 We want Moore -kiertueella.

Driscoll löydettiin murhattuna kotoaan Ithacasta New Yorkin osavaltiossa kesäkuussa 1987. Hän oli kuollessaan 41-vuotias. Hänen murhansa on edelleen ratkaisematta, sillä sille ei ole ilmeistä perustetta. Murhan on väitetty liittyneen huumeisiin.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Brian Boucher** (s. 2. tammikuuta 1977 Woonsocket, Rhode Island, Yhdysvallat) on yhdysvaltalainen uransa lopettanut jääkiekkomaalivahti. Boucher on ensimmäisen kierroksen varaus vuodelta 1995, kun Philadelphia Flyers varasi hänet numerolla 22.

Ura
---

Boucherin kasvattajaseura on Mount St. Charles Mounties. Hän pelasi ennen NHL:ää myös WHL-joukkue Tri-City Americansissa vuoteen 1997 asti. Kaudella 1996–1997 Boucher valittiin WHL:n parhaaksi maalivahdiksi ja koko katto-organisaation CHL:n kolmostähdistöön. Hän siirtyi kaudeksi 1997–1998 Philadelphia Flyersin organisaatioon ja farmijoukkue Philadelphia Phantomsin maalinsuulle. 

Boucher pelasi ensimmäiset NHL-ottelunsa kaudella 1999–2000, jolloin hän sai tililleen 35 ottelua. Boucher valittiin myös tulokkaiden tähdistöön. Kesällä 2002 hänet kaupattiin Phoenix Coyotesiin kolmannen kierroksen varausvuoron kanssa vaihdossa Robert Escheen ja Michal Handzušiin. Boucher oli kaudella 2003–2004 Coyotesin ykkösmaalivahti, kun edellinen ykkösvahti Sean Burke kaupattiin Flyersiin. Boucher pelasi työsulkukaudella 2004–2005 Elitserienin HV71:n maalilla.

Helmikuussa 2006 Boucher kaupattiin Mike Leclercin kanssa Calgary Flamesiin vaihdossa Steve Reinprechtiin ja Philippe Sauvéen. Kauden 2006–2007 hän aloitti Chicago Blackhawksissa, joka kuitenkin asetti hänet siirtolistalle, josta Columbus Blue Jackets hankki hänet helmikuussa 2007. Boucher palasi kaudeksi 2007–2008 Philadelphia Flyersin organisaatioon ja edusti ainoastaan farmijoukkue Philadelphia Phantomsia. Hän siirtyi helmikuussa 2008 vapaana agenttina San Jose Sharksiin, jossa jatkoi vielä kauden 2008–2009.

Kaudeksi 2009–2010 Boucher palasi jälleen Flyersin organisaatioon. Hän aloitti kakkosmaalivahtina, mutta sai Ray Emeryn loukkaantumisten myötä olla myös ykkösmaalivahtina. Seuraavalla kaudella Boucher pelasi Flyersissa 34 ottelua. Hän teki kesällä 2011 kahden vuoden sopimuksen Carolina Hurricanesin kanssa. Tammikuussa 2013 hän siirtyi kuitenkin jälleen takaisin Flyersin organisaatioon pelaajakaupassa, jossa Flyers sai hänen lisäkseen puolustaja Mark Altin ja jossa Hurricanes sai vaihdossa hyökkääjä Luke Pitherin.

Lähteet
-------

* Brian Boucher *Elite Prospects*. Everysport Media Group AB.  (englanniksi) Viitattu 29.7.2010
* Brian Boucher The Internet Hockey Databasessa (englanniksi) Viitattu 29.7.2010
* Brian Boucher Legends of Hockey -sivustolla (englanniksi) Viitattu 29.7.2010

### Viitteet

1. ↑  Wage, Bob: Hurricanes Sign Brian Boucher to Two-Year Deal *Canes Country*.  1.7.2011. Viitattu 26.10.2011. (englanniksi)
2. ↑  Custance, Craig: Flyers deal for Brian Boucher *ESPN.com*.  13.1.2013. Viitattu 13.1.2013. (englanniksi)
**Mats Rondin** (21. syyskuuta 1960 – 11. lokakuuta 2014) oli ruotsalainen sellisti ja kapellimestari.

Rondin debytoi sellistinä 16-vuotiaana ja opiskeli Ruotsin radion musiikkikoulussa sekä Tukholman kuninkaallisessa musiikkikorkeakoulussa. Saatuaan diplomin hän täydensi opintojaan William Pleethin johdolla Lontoossa ja pääsi kutsuttuna osallistumaan Mstislav Rostropovitšin sellojuhlille Riikaan. Hän sai opetusta myös Rostropovitšilta ja Ralph Kirshbaumilta. Rondin työskenteli Malmön sinfoniaorkesterin (1982–1985) ja Ruotsin radion sinfoniaorkesterin (1985–1996) ensisellistinä (1985–1996). Hän esiintyi myös muiden orkesterien, kuten Concertgebouw-orkesterin solistina, ja kamarimuusikkona. Rondin nimitettiin Malmön musiikkiakatemian sellonsoiton professoriksi vuonna 2005. Hän opetti myös Tukholman kuninkaallisessa musiikkikorkeakoulussa.

Myöhemmällä urallaan Rondin keskittyi kasvavissa määrin orkesterinjohtoon. Hän johti esimerkiksi Ruotsin radion sinfoniaorkesteria, Göteborgin sinfoniaorkesteria, Gävlen sinfoniaorkesteria, Tanskan radion sinfoniaorkesteria ja Trondheimin sinfoniaorkesteria. Hän työskenteli myös Malmön oopperassa. Hän kuoli äkisti sydäninfarktiin 54-vuotiaana, jolloin peruuntui muun muassa Tukholman kuninkaallisen filharmonisen orkesterin johtaminen joulukuun 2014 Nobel-palkintojenjakoseremoniassa. Urallaan Rondin kantaesitti lukuisia ruotsalaissäveltäjien teoksia.

Lähteet
-------

1. 1 2 3 4  Cellist and conductor Mats Rondin has died aged 54 The Strad
2. ↑  Mats Rondin AllMusic
3. 1 2  Mats Rondin Naxos
4. 1 2  SAD NEWS | Swedish Cellist and Conductor Mats Rondin Has Died – Aged 54 The Violin Channel
5. 1 2  LEADING CELLIST, 54, IS FELLED BY HEART ATTACK Slipped Disc


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Ruotsi
* Tšekki

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |
Tyttö myöntää hävinneensä pelin.
**The Game** (suom. *peli*) on ajatuspeli, joka jatkuu loputtomiin. The Gamen tavoite on olla ajattelematta peliä itseään, sillä niin tapahtuessa häviää pelin. Peliä on mahdoton voittaa, sillä säännöt eivät sano mitään voittamisesta – tarkoitus on vain olla häviämättä mahdollisimman kauan. Vaikka useimpien pelaajien mielestä The Game jatkuu ainiaan, on myös väitetty, että peli loppuu, kun Britannian pääministeri ilmoittaa siitä televisiossa. Monien mielestä The Game on hyvin ärsyttävä ja häiritsevä, ja tämän vuoksi siitä puhuminen on kielletty joillakin keskustelupalstoilla sekä myös Ohiossa sijaitsevassa high schoolissa.

Alkuperä
--------

The Gamen alkuperä on epäselvä. Yhden tarinan mukaan pelin sanotaan alkaneen kahden miehen myöhästyttyä viimeisestä junastaan ja jouduttuaan sen vuoksi viettämään koko yö juna-asemalla. Ajan kuluksi he keksivät pelin, jossa heidän surkeaa tilannettaan ajatteleva häviäisi pelin.

Pelaaminen
----------

Juoni saada kanssapelaaja häviämään peli.
### Säännöt

Pelissä on vain kolme yksinkertaista sääntöä:

1. Kaikki pelistä tietävät pelaavat sitä.
2. Aina kun ajattelet peliä, häviät.
3. Häviö täytyy myöntää ääneen.

Häviämisen jälkeen on eri sääntömuunnelmista riippuen muutamasta sekunnista puoleen tuntiin kestävä aika, jolloin ei voi hävitä.

### Strategioita

Yksi pelin tavoitteista on saada myös mahdollisimman moni muu häviämään. Se on helppoa vain ilmoittamalla häviöstään suuressa väkijoukossa, mutta pelaajat ovat myös keksineet keinoja aiheuttaa häviö muille häviämättä itse. Usein käytetään kirjoitettuja viestejä, jotka tulevat mahdollisimman monen näkyville, kuten maininta pelistä kirjoitettuna setelissä.

Lähteet
-------

1. ↑  Three rules of The Game *Metro.co.uk*.  3.12.2008.  Arkistoitu 12.8.2011.  (englanniksi)
2. 1 2 3  If you read this you've lost The Game *Metro.co.uk*.  3.12.2008.  (englanniksi)
**Matrona Moskovalainen** on Venäjän ortodoksisen kirkon pyhä. Pyhän Matrona Moskovalaisen muistopäivä on juliaanisessa kalenterissa 19. huhtikuuta ja gregoriaanisessa 2. toukokuuta.

Lyhyt elämäkerta
----------------

Matrona syntyi vuonna 1885 Sebinossa Venäjällä. Hän syntyi sokeana, ilman silmiä. Tarinan mukaan Matronan vanhemmat Natalja Nikonova ja Dmitrij Nikonov halusivat antaa sokean lapsensa pois lastenkotiin. Natalja näki kuitenkin unessaan kauniin valkoisen mutta sokean linnun, joka istuutui hänen rinnalleen, ja siksi muutti päätöksensä. Kun Matrona kastettiin, pappi havaitsi vaalean hyväntuoksuisen pilven nousevan lapsen ylle ja sanoi "Olen kastanut monta lasta, mutta mitään sellaista en ole koskaan nähnyt. Tästä lapsesta tulee pyhä". 
Noin 7-vuotiaana Matrona sai näkemisen ja parantamisen lahjan ja hänen luokseen tuli lukuisia ihmisiä, joiden sairauksia hän paransi rukouksien ja viisaiden neuvojen avulla. Kun hänen luoksensa tuli pahoja ihmisiä, hän sairasti. Kun eräs nainen kävi 17-vuotiaan Matronan luona, pyhä sai halvauksen eikä voinut enää kävellä.

Matrona muutti Sebinosta Moskovaan noin vuonna 1925. Hän asui useimmin ystäviensä luona. Neuvostoliiton aikoina hän joutui muuttamaan asunnosta toiseen, eivätkä miliisit kuitenkaan kyenneet pidättämään häntä. Matronan maine kasvoi ja hänen luokseen tuli yhä enemmän ihmisiä kysymään neuvoja ja saamaan tauteihinsa parannusta. Matrona vietti askeettista elämää, rukoili kaikkien vierailijoiden puolesta ja paastosi säännöllisesti.

Kuolema ja lupaus avusta
------------------------

Matrona ennusti oman kuolemansa ja otti elämänsä viimeisinä päivinä ihmisiä vastaan ilman rajoituksia. Hän kehotti ystäviään kääntymään hänen puoleensa aivan tavalliseen tapaan sitten, kun hän olisi jo kuollut.
Matrona kuoli vuonna 1952 Moskovassa. Hänet kanonisoitiin Moskovassa vuonna 1998.

Aiheesta muualla
----------------

* Autuas Matrona Moskovalainen. *Suomen ortodoksinen kirkko.*
Hertzsprungin–Russellin kaavio, jossa horisontaalihaara näkyy viiston pääsarjan oikealla puolella punertavien pisteiden ryhmänä.
HR-kaavio, jossa myös horisontaalihaara.
**Horisontaalihaara** eli **HB** on HR-kaaviossa oleva vaakasuora alue, jossa tähtien absoluuttinen kirkkaus on likimain nolla, eli nämä tähdet näyttäisivät yhden parsekin päästä katsottuna noin 85
kertaa Aurinkoa kirkkaammilta. Horisontaalihaara on pääosin pääsarjan oikealla puolella. Horisontaalihaaran tähtien ytimessä palaa helium. Vanhojen pallomaisten tähtijoukkojen HR-kaavioissa ja väri-magnitudi-kaavioissa horisontaalihaara näkyy selvästi.
Monet horisontaalihaaran tähdet sykkivät ja ovat niin sanottuja RR Lyrae-tähtiä. Horisontaalihaara kuuluu vanhaan populaatio II:een. Horisontaalihaaraan liittyvä niin sanottu "punainen möykky", *Red clump* kuuluu nuorempaan populaatio I:een.
Pääsarjan vasemmalla puolella olevista kuumista alikääpiöistä osan lasketaan kuuluvan horisontaalihaaraan.

**Tähdet** 

 

Nimeäminen · Luokittelu  
Kehitys · HR-kaavio · Nukleosynteesi  

Tähtijärjestelmä · Eksoplaneetta  

Luettelot tähdistä

Synty ja kehitys 

Synty · Prototähti · Esipääsarja · Pääsarja  
Horisontaalihaara · Asymptoottihaara  
Esiplanetaarinen sumu · Planetaarinen sumu  
Wolfin–Rayetin tähti · Valesupernova  
Supernova · Hypernova

Luminositeettiluokitus 

Alikääpiö · Kääpiö (Punainen · Keltainen · Sininen)  
Alijättiläinen · Jättiläinen (Punainen · Sininen)  
Kirkas jättiläinen · Ylijättiläinen (Punainen · Sininen)  
Hyperjättiläinen

Spektriluokitus 

O · B · A · F · G · K · M  
Bariumtähti · Hiilitähti · Teknetiumtähti

Jäänteet 

Valkoinen kääpiö · Musta kääpiö · Heliumplaneetta  
Neutronitähti (Pulsari · Magnetar) · Musta aukko

Nukleosynteesi 

Alfareaktio · Kolmialfareaktio · Heliumleimahdus  
Hiilisykli · Hiilen fuusio · Neutronisieppaus · Nova

Yleiset ominaisuudet 

Ikä · Magnitudi · Metallisuus · Luminositeetti

Aiheeseen liittyvää 

Ruskea kääpiö · Ruskea alikääpiö · Planeetta  
Tähtijoukko (Avoin · Pallomainen) · Tähdistö  
Auringon ominaisuudet

 n • k • m

Lähteet
-------

1. ↑
Ensimmäinen *The Ghan* saapuneena Darwiniin.
**The Ghan** on australialainen matkustajajunavuoro, joka liikennöi Adelaidesta Alice Springsin kautta Darwiniin. Juna liikennöi 2 979 kilometrin mittaisella reitillä kahdesti viikossa. Matkan kesto pääteasemien välillä on 49–54 tuntia, sisältäen neljän tunnin pysäykset Adelaidessa ja Katherinessa.

Nykyisen junavuoron nimi on lyhennetty muoto junavuoron aiemmasta lempinimestä, *The Afghan Expressistä*. Lempinimi viittasi afgaanien ohjastamiin kamelikaravaaneihin, jotka liikkuivat samalla reitillä ennen rautatien valmistumista.

Historia
--------

Ensimmäinen juna liikennöi Commonwealth Railwaysin omistamalla Port Augustan ja Alice Springsin välisellä rataosalla 6. elokuuta 1929. Tuolloin käytössä olleen rautatien raideleveys oli 1 280 millimetriä.

Vasta vuonna 1980 valmistui uusi Tarcoolan ja Alice Springsin välinen standardiraideleveyksinen rataosuus. Tämä raideleveydeltään 1 435 millimetrin rataosuus yhdisti Alice Springsin Trans-Australian Railway -ratalinjaan, ja samalla myös henkilöliikenne siirtyi käyttämään uutta rataa.

Alice Springsin ja Darwinin välisen rataosuuden rakennustyöt aloitettiin heinäkuussa 2001, ja ensimmäinen matkustajajuna saapui Darwiniin 4. helmikuuta 2004.

Liikennöinti
------------

*The Ghan* liikennöi reitillään kahdesti viikossa. Aiemmin Alice Springsin ja Darwinin välisellä osuudella liikennöitiin yksi vuoro viikossa sesonkiaikojen ulkopuolella. Junaa liikennöi Secro Group -konserniin kuuluva Great Southern Railway -yhtiö.

Onnettomuudet
-------------

12. joulukuuta 2006 *The Ghan* törmäsi tasoristeyksessä ajoneuvoyhdistelmään, jolloin seitsemän junan yhdestätoista vaunusta suistui kiskoilta. Onnettomuus tapahtui 35 kilometriä etelään Adelaidesta. Yksi junan matkustajista loukkaantui vakavasti ja vietiin sairaalaan kriittisessä tilassa. Ajoneuvoyhdistelmän kuljettaja pidätettiin.

6. kesäkuuta 2007 *The Ghan* törmäsi ajoneuvoyhdistelmään tasoristeyksessä. Onnettomuuspaikka sijaitsi 50 kilometriä pohjoiseen Adelaidesta. Turmassa loukkaantui kolme matkustajaa, ajoneuvoyhdistelmän kuljettaja jäi puristuksiin ajoneuvonsa hyttiin.

Lähteet
-------

* Rozycki, Jack (tammi – maaliskuu 2003). "The Never Never Line. Australia's biggest project: the Adelaide-Darwin railway". *Australian Geographic* 69: s. 50–67.

### Viitteet

1. ↑  Great Southern Rail: Timetables *greatsouthernrail.com.au*.  2014.  Arkistoitu 10.10.2011. Viitattu 6.12.2014. (englanniksi)
2. ↑  Ghan derailment victim critical *Sydney Morning Herald*.  13.12.2006. AAP.
3. ↑  Ghan train smashes into truck *The Age*.  8.6.2007. AAP.

Aiheesta muualla
----------------

* The Ghan (Arkistoitu – Internet Archive)
* History of the line
* History of the Adelaide-Darwin Railway (Arkistoitu – Internet Archive)
* The Ghan ephemera
**Horatio Caine** on fiktiivinen poliisipäällikkö ja rikospaikkatutkija rikossarjassa *CSI: Miami*. Häntä esittää näyttelijä David Caruso.

Hahmo
-----

Horatio esiintyi ensimmäistä kertaa alkuperäisessä *CSI*-sarjassa vuonna 2002. Koska hahmosta nousi suuri kohu, hahmolle järjestettiin kokonaan oma televisiosarja. Horatio Caine on noussut kulttimaineeseen ja hänestä on tullut osa populaarikulttuuria. Tämän seurauksena Cainea on myös parodisoitu useissa komediasarjoissa, kuten *Simpsonit*, *Kovan onnen kundi* ja *American Dad!*.

Sarjassa *CSI Miami* Horatio kuvataan empaattisena ja suojelevaisena päällikkönä, joka asettaa aina muut itsensä edelle. Hän pitää lupauksensa ja on valmis auttamaan niin tuntemattomia kuin kollegoitaankin. Horation tunnusmerkeiksi sarjassa on kehkeytynyt mustat aurinkolasit, siisti pukeutuminen ja harmaa "työauto". Hahmo on kuitenkin myös hiukan surumielinen ja jää yleensä aina lopuksi yksin.

Sarjan jaksot alkavat aina murhalla, jonka jälkeen Horatio tiimeineen saapuu paikalle. Kun Horatio näkee ruumiin, hän sanoo jotain ironista tai kyynistä, kuten "hyvää syntymäpäivää" uhrille, jolla oli ollut syntymäpäivä. Tämän jälkeen tulee alkutunnus.

Elämä ennen Miamia
------------------

Horatio työskenteli aiemmin New Yorkin poliisin leivissä. Työn yhteydessä hän ampui myös miehen, joka tappoi hänen äitinsä ja oman isänsä. Vuonna 1995 hän nousi julkisuuteen pelastettuaan komeroon vangittuja lapsia, joiden vanhemmat oli tapettu. Tämän jälkeen hän matkusti Floridaan, jonka jälkeen liittyi Miamin poliisivoimiin.

Perhe
-----

Horatiolla on ex-tyttöystävänsä Julian kanssa poika nimeltä Kyle. Horation veli Raymond ja heidän vanhempansa ovat kuolleet. Äidin tappoi Horation isä. Horatio ampui oman isänsä, koska tämä oli vaarallinen. Hänen pikkuveljensä tappoi Antonio Riaz, joka tappoi myös muita Horatiolle tärkeitä ihmisiä, kuten hänen vaimonsa, joka oli Horation työtuttavan Eric Delkon sisar. Horatio alkoi pitää huolta veljenpojastaan tämän isän kuoltua. Horatio tappoi Antonio Riazin Eric Delkon kanssa jaksossa *Tehtävä Riossa*.

Aiheesta muualla
----------------

* MTV3 - CSI Miami - Horatio Caine
* CBS - About CSI Miami
Aiolialaisten asuma-alueet vastaavat pääosin aiolialaisen murteen (keltainen) aluetta antiikin Kreikan murrekartassa.
**Aiolialaiset** (m.kreik. Αἰολεῖς, *Aioleis*) olivat yksi antiikin Kreikan pääheimoista. Klassisella kaudella aiolialaisten pääalueita olivat Thessalia, Boiotia sekä Vähän-Aasian luoteisrannikon Aiolis, mukaan lukien Lesboksen saari. Aiolialaiset puhuivat aiolialaista murretta.

Historia
--------

Aiolialaiset saivat nimensä Aiolokselta, jota pidettiin kreikkalaisessa mytologiassa heimon kantaisänä. Heimo asutti alun perin Thessaliaa ja Boiotiaa keskisessä Manner-Kreikassa. Aiolialaisia asui myös Aitoliassa ja Peloponnesoksen pohjoisosissa. Niin kutsuttujen doorilaisvalloitusten aikaan noin 1100-luvulla eaa. aiolialaisia muutti ensin Lesboksen saarelle ja sitten myös Vähän-Aasian luoteisrannikolle, joka sai heimon mukaan nimen Aiolis.

Kieli ja kulttuuri
------------------

Aiolialaisten puhuma aiolialainen kreikka oli yksi klassisen kreikan päämurteista. Aiolialaisella murteella sai alkunsa kreikkalaisten vanhin lyyrinen runous, jota edustavat ennen kaikkea Alkaios ja Sapfo.

Lähteet
-------

1. ↑  Aeolis *Encyclopaedia Britannica*. Viitattu 15.1.2018.
2. 1 2  Castrén, Paavo & Pietilä-Castrén, Leena: "Aiolialaiset", *Antiikin käsikirja*, s. 18. Helsinki: Otava, 2000. ISBN 951-1-12387-4.
3. ↑  Aeolians, Dorians, Ionians *The Latin Library*. Viitattu 15.1.2018.
4. ↑  CD-Facta 2005, aiolilaiset
Reitin profiiliReitin profiili
**Milano–San Remo 2008** oli järjestyksessään 99. maantiepyöräilyn Milano–San Remo-kilpailu. Se ajettiin 298 kilometrin reitillä Milanosta San Remoon 22. maaliskuuta 2008. Kilpailumatka oli kolme kilometriä edellisvuotista pidempi, koska *Le Mànien* nousu oli lisätty reitille. Maalipaikkana toimi *Lungomare Italo Calvino*, sillä perinteinen maalipaikka, *Via Roma*, oli tietöiden kohteena. Myös kilpailun ajankohta, pääsiäinen, vaikutti maalipaikan vaihtumiseen.

Kilpailun alkuvaiheessa lähti irtiottoon neljän ajajan ryhmä: Filippo Savini, Nicola D'Andrea, Raivis Belohvoščiks ja William Frischkorn. He kasvattivat eron pääjoukkoon parhaimmillaan yli 16 minuuttiin. D'Andrea putosi kärkiryhmästä ensin ja pääjoukko tavoitti kolme muutakin karkulaista noin 30 kilometriä ennen maalia. Tämän jälkeen muodostui irtiottoryhmä, johon kuuluivat Paolo Bettini, Niklas Axelsson, Thomas Lövkvist, Davide Rebellin ja Paolo Savoldelli. Heidät kuitenkin tavoitettiin ennen *Poggion* nousua.

Poggion nousun huipulla, alle kymmenen kilometriä ennen maalia, kärkeen oli muodostunut noin 15 ajajan ryhmä, johon kuului useita ennakkosuosikkeja. Laskuosuuden jälkeen Davide Rebellin ja Filippo Pozzato olivat hieman muun ryhmän edellä, mutta tulivat pian tavoitetuksi. Íñigo Landaluzen irtiottoyrityksen jälkeen Fabian Cancellara teki ratkaisevan iskun kaksi kilometriä ennen maalia. Hän saapui maaliin neljä sekuntia ennen Pozzattoa, Philippe Gilbert oli kolmas.

Tulokset
--------

|  | Ajaja | Joukkue | Aika |
| --- | --- | --- | --- |
| **1** | Sveitsi Fabian Cancellara | Team CSC | 7.14.35 |
| **2** | Italia Filippo Pozzato | Liquigas | +4 |
| **3** | Belgia Philippe Gilbert | Française des Jeux | s.a. |
| **4** | Italia Davide Rebellin | Gerolsteiner | s.a. |
| **5** | Italia Mirco Lorenzetto | Lampre-Fondital | s.a. |
| **6** | Ranska Anthony Geslin | Bouygues Télécom | s.a. |
| **7** | Italia Rinaldo Nocentini | Ag2r-La Mondiale | s.a. |
| **8** | Espanja Óscar Freire | Rabobank | +5 |
| **9** | Norja Thor Hushovd | Crédit Agricole | s.a. |
| **10** | Norja Kurt Asle Arvesen | Team CSC | s.a. |

Lähteet
-------

* 99th Milano-Sanremo - HC www.cyclingnews.com (englanniksi)

### Viitteet

1. ↑  Sanremo confirms Lungomare Italo Calvino conclusion *Cyclingnews.com*.  30.1.2008. Viitattu 21.3.2009.
Jurmo-luokan joukkojenkuljetusvene Kustaanmiekan salmessa Helsingissä
Sisäkuva Jurmo-luokan veneestä Itämerellä 9.6.2017
Jurmo-luokan joukkojenkuljetusvene Perniön Matildassa sijaitsevassa vierasvenesatamassa.
**Jurmo-luokan joukkojenkuljetusvene** eli **Uisko 600** on Suomen merivoimien käyttämä joukkojenkuljetusvene. Alusluokkaan kuuluu kaikkiaan 38 Marine Alutechin valmistamaa venettä.

Alusten uppouma on 14,2 tonnia, nopeus 35 solmua, pituus 14,2 metriä, leveys 3,65 metriä ja ne kykenevät kuljettamaan 20 henkeä tai 2,5 tonnia materiaalia. Moottoreina on kaksi Caterpillar 3126 -dieselmoottoria, joiden kummankin teho on 331 kilowattia. Propulsiojärjestelmänä on Rolls-Royce FF 375 -vesisuihkulaitteistot.
Alusten omasuojana on 12,7 millimetrin ilmatorjuntakonekivääri. Jurmo-veneiden valmistaja on Marine Alutech.

Alukset palvelevat rannikkojääkäreitä ja meritiedustelijoita mahdollistaen nopean maihinnousun.

Jurmo-luokan veneet muissa maissa
---------------------------------

Saksan Bundeswehr on osoittanut kiinnostusta tutkia, voisiko Jurmo-luokan joukkojenkuljetusveneitä käyttää sen laivastossa huolto- ja tukialusten kanssa. Helsingissä järjestetyssä kuormaustestissä Jurmo osoittautui yhteensopivaksi Saksan merivoimien huoltoaluksen *Frankfurt am Mainin* kanssa. Saksa tarvitsee tulevaisuudessa Jurmon kokoluokkaa olevia veneitä ja suomalaisalus on yksi harkittavista vaihtoehdoista.

Lähteet
-------

1. ↑  "Jurmo-veneen Nato-yhteensopivuutta selvitetään". Yle uutiset, 15.7.2007. (luettu 15.7.2007)
2. ↑  totalvene.fi
3. ↑  Tuomisto, Juho: "Saksan asevoimat harkitsee venehankintaa Suomesta".  15.7.2007. Ruotuväki.  Arkistoitu. Viitattu 15.7.2007.
4. ↑  "Jurmo-veneet pärjäsivät saksalaisten testissä". Helsingin Sanomat, 16.7.2007. (luettu 16.7.2007)

CommonsCommons
Wikimedia Commonsissa on kuvia tai muita tiedostoja aiheesta **Jurmo-luokan joukkojenkuljetusvene**.

|  |  |  |
| --- | --- | --- |
| Edeltäjä:**Uisko-luokka** | **Joukkojenkuljetusveneluokan kehitys**Jurmo-luokka | Seuraaja:**Jehu-luokka** |
*Juristernas hus* elokuussa 2019.
**Juristernas hus** (suom. *Juristien talo*) on *Juridiska föreningen i Stockholm* -yhdistyksen rakennus, joka sijaitsee Frescatissa Tukholman yliopiston kampuksella Ruotsissa. Ralph Erskinen suunnittelema rakennus valmistui vuonna 1991. Rakennus nimitettiin vuoden 1992 Träpriset-ehdokkaaksi.

Erskinen orgaaninen muotoilu muistuttaa hänen aikaisemmista rakennuksistaan, erityisesti Allhusetista. Rakennus on pohjamuodoltaan puoliympyrä ja se kaareutuu vanhan tammen ympäri. Ajatus säästää arvokasta luontoa (tässä tapauksessa tammia) näkyy myös Allhusetissa ja vuonna 1997 valmistuneessa Aula Magnassa.

Rakennuksen katto kallistuu pihalle päin ja sen voi hahmottaa esittävän kolmesta kumpareesta ja kahdesta laaksosta muodostuvaa aaltoilevaa maisemaa. Puurakenteinen katto vaikuttaa keveältä ja sitä tukevat kaltevat puupilarit. Katteena on mustaksi maalattu rivisaumattu peltikate. Rakennuksen keskiosassa on luentosali, yhteensä erilaisia tiloja on viisi, osa näistä on vuokrattavissa. Rakennuksessa on tilaa kaikkiaan noin 300 henkilölle.

Rakentamisen rahoitus tuli tahoilta, jotka halusivat tukea oikeustieteellistä tutkimusta ja hankkia samalla oikeustieteen opiskelijoille innoittavan tilan. Hankkeen vetäjinä oli joukko oikeustieteellisen tiedekunnan opettajia. Juristernas husin omistaa ja sitä hallinnoi Stiftelsen Juristernas hus – säätiö, jonka hallituksessa on Juridiska Föreningenin ja oikeustieteellisen tiedekunnan edustajia. Säätiön hallituksen puheenjohtaja on Juridiska Föreningenin inspehtori. Juridiska Föreningenin lisäksi rakennuksessa on toiminut vuodesta 1991 oikeustieteilijöiden kirjakauppa.

Kaikki ei aina mene niin kuin on suunniteltu, näin Ralph Erskine puki ajatuksensa sanoiksi vuonna 1992:

> »Vesikatosta piti tulla turvekatto (kuten Allhusetissa). Ajatuksesta luovuttiin kustannussyistä ja tehtiin musta konesaumakatto – tyylikäs sekin on, mutta vähemmän "ekologinen". Sisälle ajateltiin aaltoilevaa puista kattoa, mutta myös tämä suunnitelma kaatui kustannuksiin ja katto korvattiin kipsilevykatolla, kuten tavallista, valitettavasti. Rakennus ei ymmärrettävästi ollut tietenkään halpa. Sellaista se on.»   
> (Ralph Erskine, arkkitehti SAR)
> 
>

Lähteet
-------

* Juristernas hus  23.8.2019. Stockholms universitet.  Arkistoitu 13.4.2019. Viitattu 31.8.2019. (ruotsiksi)

### Viitteet

1. ↑  Aula Magna Stockholms universitet.  Arkistoitu 13.4.2019. Viitattu 31.8.2019. (ruotsiksi)
2. ↑  Arkitektur i trä, 1992, sivu 174, ISBN=91-86050-31-1

Aiheesta muualla
----------------

* Kuvia tai muita tiedostoja aiheesta **Juristernas hus** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Juristernas hus  –  31.8.2019 versio
*Tämä artikkeli käsittelee jazzstandradia. Ain’t Misbehavin’ on myös hard rock -yhtye UFOn EP-levy.*

**Ain’t Misbehavin’** on Thomas "Fats" Wallerin ja Harry Brooksin säveltämä ja Andy Razafin sanoittama jazzstandardi vuodelta 1929. Se kuului musikaaliin *Hot Chocolates*, jota esitettiin ensin Harlemissa ja joka myöhemmin siirtyi Broadwaylle.

Kappaleesta nauhoitettiin kuusi hittiversiota sen ilmestymisvuonna. Ensimmäisenä singlelistalle nousi Leo Reisman ja myöhemmin samana vuonna Bill "Bojangles" Robinson, Gene Austin, Louis Armstrong, Ruth Etting ja Waller itse. Armstrongin Broadway-debyytti oli tämän kappaleen soittaminen trumpettisoolona *Hot Chocolatesin* väliajalla. Wallerin pianoinstrumentaaliversio vuodelta 1929 valittiin historiallisia äänilevyjä arkistoivaan Grammy Hall of Fameen vuonna 1984.

Vuonna 1943 Waller lauloi kappaleen elokuvassa *Swingin suurhurmurit*, jossa esiintyi lista ajan suosituimpia mustia esiintyjiä, kuten Lena Horne, Cab Calloway, Bill Robinson, Dooley Wilson, Katherine Dunham ja The Nicholas Brothers.

Kappale antoi nimen Wallerin musiikkiin perustuvalle vuoden 1978 Broadway-musikaalinäytelmälle *Ain’t Misbehavin’*, joka palkittiin parhaan musikaalin Tony-palkinnolla. Musikaalin suosio herätti uudelleen yleisön kiinnostuksen jo valmiiksi arvostetun pianistin musiikkiin.

Suomennoksia
------------

Vexi Salmi suomensi kappaleen Kalle Fältin vuoden 1975 levytykseen nimellä "Voit minuun luottaa". Uusi Iloinen Teatteri on esittänyt laulua Mikko Koivusalon musikaalisuomennoksessa nimellä "En katso muihin".

Lähteet
-------

1. 1 2  Jeremy Wilson: Ain’t Misbehavin’ *JazzStandards.com*.  (englanniksi)
2. 1 2  John Bush: Ain’t Misbehavin’ *Allmusic.com*. Viitattu 22.1.2010. (englanniksi)
3. ↑  Grammy Hall of Fame Award *Grammy.com*.  Arkistoitu 24.12.2010. Viitattu 18.1.2010. (englanniksi)
4. ↑  Sanford Josephson: *Jazz Notes: Interviews Across the Generations*, s. 15. ABC-CLIO, 2009. ISBN 0313357005. (englanniksi)
5. ↑  Hakutulos kappaleen nimelle "misbehavin" *Suomen äänitearkiston tietokanta vuosilta 1901–1999*. Suomen äänitearkisto ry.  Arkistoitu 1.7.2018. Viitattu 1.7.2018.
6. ↑  Jazzia näyttämöllä, Ain`t Misbehavin *Jazzrytmit*.  8.9.2010.  Arkistoitu 1.7.2018. Viitattu 1.7.2018.
**Jurjevin linnoitus** oli Kiovan suuriruhtinas Jaroslav Viisaan vuonna 1030 rakentama linnoitus nykyisessä Tartossa. Linnoitus on nykyisin jo hävinnyt, mutta paikalta on kaivauksissa löydetty siihen liittyvää esineistöä. Linnan rakentaminen liittyi lyhyeen Kaakkois-Viron venäläisen vallan kauteen, joka päättyi vuonna 1061.

Nimi Jurjev juontuu ruhtinaan alkuperäisestä nimestä Juri, jonka nimen hän oli saanut kasteessa.

Historia
--------

Paikalla oli jo ennen Jurjevin linnoitusta sen rakennuspaikan läheisyydessä muinaislinna ja asutusta. Alue sijaitsi Emajoen ylittämiseen sopivassa kohdassa, ja sieltä kulkeva tie yhdisti Pohjois-Viron Kaakkois-Viroon ja edelleen Pihkovaan ja latgallien alueisiin. Sijaintinsa vuoksi paikka oli maantieteellisesti tärkeä. Nestorin kronikan mukaan Vladimir Pyhän poika Jaroslav Viisas lähti sotaretkelle Viroon, voitti tsuudit ja perusti Jurjevin linnoituksen Toomemäelle. Linnan juurelle syntyi asutusta, jossa asui sotilaita, kauppiaita ja käsityöläisiä. Asuttu alue linnavuoren ja Emajoen välissä oli noin 800 metriä pitkä ja 250 metriä leveä. Lisäksi Toomemäen linnan länsipuoliset osat oli asutettu, ja joitakin taloja oli myös linnan eteläpuolella. Jurjevin linnoituksen loppu tuli keväällä 1061, kun sossoleiksi kutsutut sotajoukot valloittivat linnoituksen ympäristön kylät ja lopulta polttivat linnoituksen ja sen lähiympäristön talot. Sossolit olivat luultavasti Harjumaalta tulleita virolaisia, ja he hyökkäsivät myöhemmin Pihkovaankin.

Arkeologia
----------

Tartossa tehdyissä kaivauksissa on löydetty runsaasti luoteisvenäläistä vääntöpyöräkeramiikkaa. Slaavilaisperäisten saviesineiden sirpaleiden lisäksi linnan ja sen lähiympäristön asutuksen alueelta on löydetty monia esineitä, jotka oli selvästi tuotu paikalle Kiovan Venäjältä. Vastaavia esineitä ei ole löydetty muualta Virosta. Näihin esineisiin kuuluvat muun muassa savesta tehdyt lasitetut pääsiäismunat ja vaaleanpunaisesta liuskeesta tehdyt värttinänpyörät ja veistetty risti. Linnan alueelta on löydetty skandinaavismallisia nuolenkärkiä, jollaisia käyttivät tuon ajan venäläisten ruhtinaiden eliittisoturit.

Lähteet
-------

* Aivar Kriiska ja Andres Tvauri: *Viron esihistoria*. Helsinki: Suomalaisen kirjallisuuden seura, 2007. ISBN 9789517468794.

### Viitteet

1. ↑  Heikki Hurtta, Tartu, Dorpat ja Jurjev, (Arkistoitu – Internet Archive) Tuglas.fi, viitattu 1.2.2017
2. ↑  Kriiska ja Tvauri 2007, s. 170-171
3. ↑  Kriiska ja Tvauri 2007, s. 172
**Jurjevets** (ven. Ю́рьевец) on kaupunki Ivanovon alueella Venäjällä. Se sijaitsee Volgan (Gorkin tekojärvi) rannalla 168 kilometriä Ivanovosta koilliseen. Asukkaita on 10 200 henkeä (vuonna 2010).*lähde?*

Vuonna 1225 Vladimirin ruhtinas Juri Vsevolodovitš perusti Volgan rannalle, vastapäätä Unža-joen suuta linnoituksen, joka kantoi hänen mukaansa nimiä Jurjev-Povolski ja Georgijevsk. Linnoituksen viereen kasvoi esikaupunki, jonka Kultaisen ordan kaanin Batun joukot polttivat vuonna 1237. Vuodesta 1405 lähtien kaupunki kuului Gorodetsin ruhtinaskuntaan, vuodesta 1448 Moskovaan, vuodesta 1451 Suzdaliin ja sitten taas Moskovan ruhtinaskuntaan. 1600-luvun alussa puolalaiset hävittivät kaupunkia useaan kertaan. 1650-luvun alussa siellä toimi vanhauskoisten johtaja Avvakum. Vuosina 1661–1663 Jurjevetsiin rakennettiin kivinen linnoitus, joka purettiin 1700-luvun lopussa. Vuonna 1708 kaupunki liitettiin Kazanin lääniin ja vuonna 1778 siitä tuli Kostroman lääniin kuuluneen kihlakunnan keskus.

Jurjevetsin keskustassa on vanha (1806) ja uusi (1825–1833) Jerusalemiin saapumisen katedraali kellotorneineen, 1700-luvun alussa rakennettu Jumalan ilmestyksen kirkko ja Kristuksen syntymän kirkko vuodelta 1840. Vanha kaupunki koostuu etupäässä yksikerroksisista puutaloista. Kaupungissa toimii kotiseutumuseo, Vesninin arkkitehtiveljeksien museo sekä Jurjevetsissa syntyneelle elokuvaohjaaja Andrei Tarkovskille omistettu museo.

Lähteet
-------

* *Goroda Rossii: entsiklopedija*, s. 533–534. Moskva: Bolšaja Rossijskaja Entsiklopedija, 1994. ISBN 5-85270-026-6.

Aiheesta muualla
----------------

* Kuvia tai muita tiedostoja aiheesta **Jurjevets** Wikimedia Commonsissa

* Jurjevetsin kaupungille omistettu sivusto (venäjäksi)
* Jurjevetsin piirin sivusto (venäjäksi)
* Jurjevetsin museon sivusto (venäjäksi)

Ivanovon alueen vaakunaIvanovon alueen kaupungit
**Hallinnollinen keskus: Ivanovo**  

Furmanov | Gavrilov Posad | Jurjevets | Juža | Kinešma | Kohma | Komsomolsk | Navoloki | Pljos | Privolžsk | Putšež | Rodniki | Šuja | Teikovo | Vitšuga | Zavolžsk
**Be** on vuonna 2020 käynnistetty verkostomarkkinointiyritys, jonka kotipaikka on Dubaissa. Sen taustalla on samoja henkilöitä kuin kryptohuijaus OneCoinissa: Monir Islam, Moyn Islam ja Max Nilsenius. Ylen MOT-toimitus meni sen toimintaan mukaan peiteroolissa selvittääkseen sen, millaista toiminta on. Yrityksen johto ei suostunut Ylen haastatteluun, mutta Ylen selvityksen jälkeen yrityksen viestintä vastasi joihinkin kysymyksiin sähköpostitse.

Be:n tuote on joukko kännykkäsovelluksia, joiden avulla voi tehdä lyhyen tähtäimen kauppaa esimerkiksi valuuttamarkkinoilla. Yrityksen edustajiksi ryhtyneet myyvät sen tuotteita ja saavat rahaa itse myymistään tuotepaketeista ja rekrytoimiensa jäsenten tekemästä myynnistä. Kyse on verkostomarkkinoinnista.

Uusien edustajien hankkimisessa keskeistä on ylellisen elämän korostaminen. Edustajat ostavat sovelluksia, joiden hinta on 199–1 799 dollaria (1 707 euroa). Lisäksi maksetaan kuukausimaksua 75–149 dollaria.

Lähteet
-------

1. 1 2 3  Haluatko menestyjäksi? Yle MOT 12.12.2022. Viitattu 14.12.2022
**Télé** on maalaiskunta Timbuktun alueen Goundamin piirissä Malissa. Sen keskuspaikka Hangabéra sijaitsee 20 kilometriä Goundamista pohjoiseen. Kunnassa on 2 100 asukasta (vuonna 2009)

Télén kunnan pinta-ala on 261 neliökilometriä. Se rajoittuu pohjoisessa Bintagoungoun ja Essakanen, idässä Douékirén ja Doukourian, etelässä Goundamin ja lännessä M’Bounan kuntiin. Kunta kuuluu Sahelin vyöhykkeeseen. Sen alueella sijaitsee Téléjärvi.

Kuntaan kuuluu neljä kylää. Asukkaat ovat etupäässä songhaita, fulbeja ja belloja. Vallitseva uskonto on islam. 

Seudun pääelinkeinot ovat maanviljely, karjanhoito ja kalastus. Lisäksi harjoitetaan pienimuotoista kaupankäyntiä sekä käsityöammatteja. Osa väestöstä hakeutuu ansiotöihin Malin kaupunkeihin ja naapurimaihin.

Lähteet
-------

1. ↑  Les communes de la Région de Tombouctou *matcl.gov.ml*.  Arkistoitu 9.3.2012. Viitattu 2.8.2012. (ranskaksi)
2. ↑  Resultats provisoires RGPH 2009 (Région de Tombouctou) *instat.gov.ml*.  Arkistoitu 22.7.2011. Viitattu 2.8.2012. (ranskaksi)
3. 1 2 3  Plan de Sécurité Alimentaire: Commune Rurale de Télé 2006-2010 *csa-mali.org*.  2006. Viitattu 2.8.2012. (ranskaksi)
4. 1 2  Schéma Directeur de Lutte Contre l’Ensablement dans le Nord du Mali (6ème et 7ème Régions): Monographie de la Commune de Tin Aïcha *environnement.gov.ml*.  2004.  Arkistoitu 6.10.2011. Viitattu 2.8.2012. (ranskaksi)
Hyvinkään pääkirjasto vuonna 2013.
**Hyvinkään kaupunginkirjasto** on Hyvinkäällä toimiva yleinen kirjasto, joka on perustettu vuonna 1921. Hyvinkään keskustassa Kirjastoaukiolla sijaitsevassa kirjastossa oli vuonna 2019 noin 25 000 kävijää kuukaudessa. Lainoja oli kuukaudessa keskimäärin 55 000 kpl. Kirjaston kokoelmiin kuuluu kaikkiaan noin 250 000 teosta. Pääkirjastossa on noin 20 000 niteen varasto. Pääkirjaston lisäksi kirjastolla on toimipiste Hakalassa. Paavolan kirjasto lakkautettiin 1. lokakuuta 2020. Hyvinkään kaupunginkirjasto ostaa Lopen kirjastolta kirjastoautopalveluja yhdelle pysäkille Kytäjällä.

Kirjasto kuuluu Ratamo-kirjastoihin, johon kuuluvat myös Riihimäen, Hausjärven, Nurmijärven ja Lopen kirjastot.

Kirjasto järjestää näyttelyitä ja erilaisia tilaisuuksia, satutunteja, tietokonekursseja ja tiedonhaun opetusta.

Lähteet
-------

1. ↑  Pääkirjasto Hyvinkään kaupunki. Viitattu 9.4.2021.
2. ↑  Suomen yleisten kirjastojen tilastot Helsingin kaupunginkirjasto. Viitattu 15.4.2021.
3. ↑  Kokoelmat ja kirjaston historiaa Hyvinkään kaupunki. Viitattu 9.4.2021.
4. ↑  Hakalan kirjasto Hyvinkään kaupunki. Viitattu 9.4.2021.
5. ↑  Paavolan kirjasto Paavolan kirjasto.  Arkistoitu 16.4.2021. Viitattu 9.4.2021.
6. ↑  Aukioloajat ja yhteystiedot Hyvinkään kaupunki. Viitattu 9.4.2021.
7. ↑  Tervetuloa Ratamo-verkkokirjastoon! *ratamo.verkkokirjasto.fi*.  Arkistoitu 12.5.2021. Viitattu 9.4.2021.

Aiheesta muualla
----------------

* Hyvinkään kaupunginkirjaston kotisivut
* Ratamo-verkkokirjasto (Arkistoitu – Internet Archive)
**Seneca Isayha Wallace** (s. 6. elokuuta 1980 Sacramento, Kalifornia) on yhdysvaltalainen entinen amerikkalaisen jalkapallon ammattilaispelaaja, pelipaikaltaan pelinrakentaja. Wallace pelasi 11 vuotta NFL-liigassa vuosina 2003–2013 lähinnä eri joukkueiden varapelinrakentajana.

Nopeutensa ja atleettisuutensa ansiosta Wallacea on ajoittain käytetty myös laitahyökkääjänä.

NFL-ura
-------

Seattle Seahawks varasi Iowan valtionyliopiston joukkueessa yliopistojalkapalloa pelanneen Wallacen vuoden 2003 NFL:n varaustilaisuudessa, tilaisuuden neljännellä kierroksella. Seahawksissa hän pelasi viiden kauden ajan, joista suurimman osan ajasta varamiehenä. Kesällä 2010 Wallace teki sopimuksen Cleveland Brownsin kanssa, jossa hän jakoi vastuuta yhdessä nuoren Colt McCoyn ja veteraani Jake Delhommen kanssa. Browns vapautti Wallacen sopimuksestaan harjoituskauden 2012 jälkeen.

Kaudella 2013 Wallace harjoitteli useamman joukkueen kanssa, mutta päätyi lopulta Green Bay Packersin varapelinrakentajaksi. Wallace pääsi kentälle Aaron Rodgersin loukkaannuttua, mutta loukkaantui itse toisessa ottelussaan ja joutui olemaan loppu kauden sivussa. Kaudeksi 2014 Wallacella oli alustava sopimus San Francisco 49ersin kanssa, mutta hän päätti lopettaa ammattilaisuransa.

Lähteet
-------

1. ↑  Seneca Wallace placed on Green Bay Packers' IR *nfl.com*. Viitattu 12.5.2019. (englanniksi)
2. ↑  Seneca Wallace plans to retire SB Nation. Viitattu 12.5.2019. (englanniksi)
**Hyvinkään Rasti** on hyvinkääläinen suunnistusseura. Hyvinkään Tahkon suunnistusjaosto irtautui Hyvinkään Rastiksi vuonna 1967. Seuraa ovat edustaneet muun muassa Outi Borgenström, Arto Lilja, Ari Kattainen, Viktor Kortšagin ja Ksenija Tšernyh.

Hyvinkään Rasti järjesti vuonna 1975 Hiihtosuunnistuksen MM-kilpailut Hyvinkään Pontevan kanssa. Jukolan viestin seura on järjestänyt vuonna 1970 yhdessä Riihimäen Suunnistajien kanssa ja vuonna 2010 Rajamäen Rykmentin. Rasti on järjestänyt myös Fin5-rastiviikon vuonna 2003 yhdessä Riihimäen Suunnistajien ja Lounais-Hämeen Rastin kanssa, ykkösryhmän SM-viestin 2008, sprintin MM-katsastuksen 2007 sekä aluemestaruuskilpailuja ja kaupungin sisäisiä kilpailuja. Seura valittiin Nuori Suomi -sinettiseuraksi vuonna 2008.

Lähteet
-------

1. 1 2 3 4  Hyvinkään Rasti - seuraesittely *hyvinkaanrasti.fi*. Hyvinkään Rasti.  Arkistoitu 21.5.2009. Viitattu 27.11.2011.
2. ↑  Hyvinkään Rasti - yhteystiedot 2011 *hyvinkaanrasti.fi*. Hyvinkään Rasti. Viitattu 27.11.2011. [vanhentunut linkki]
3. ↑  Kilpailuarkisto *hyvinkaanrasti.fi*. Hyvinkään Rasti. Viitattu 27.11.2011.
4. ↑  Suunnistukselle uusia sinettiseuroja *suunnistusliitto.fi*.  20.6.2008. Suomen Suunnistusliitto. Viitattu 3.6.2011.

Aiheesta muualla
----------------

* Hyvinkään Rastin kotisivut
**Mahalaukunkiertymä** on  koirilla esiintyvä tila, jossa mahalaukku kiertyy itsensä ympäri. Mahalaukku sulkeutuu ja koira ei pysty ulostamaan tai oksentamaan. Oireina on mahan turpoaminen ja oksennusyritykset. Mahalaukunkiertymä on erittäin vakava tila ja vaatii aina eläinlääkärin hoitoa. Vatsan seutu tulee koiralla vatsalaukunkiertymässä niin kivuliaaksi, että kevytkin kosketus saa lempeänkin koiran puremaan jopa omistajaansa. Mahalaukunkiertymässä elimistö joutuu sokkitilaan ja sisäelinten verenkierto estyy. Kiertymä puretaan leikkauksessa, ja yleensä mahalaukku kiinnitetään ompelein vatsaontelon seinämään. Hoitamaton mahalaukunkiertymä johtaa koiran menehtymiseen. Vaiva on yleisempi suurilla koiraroduilla, joilla on syvä rintakehä. Ennaltaehkäisynä koiran ei kannata antaa juosta heti ruokailun jälkeen. Ruokakupin korottaminen lisää vatsalaukunkiertymän riskiä [1].

Katso myös
----------

* Tyrä
* Suolisolmu

Lähteet
-------

1. ↑  "Cumulative incidence of GDV during the study was 6% for large breed and giant breed dogs. Factors significantly associated with an increased risk of GDV were increasing age, having a first-degree relative with a history of GDV, having a faster speed of eating, and having a raised feeding bowl. Approximately 20 and 52% of cases of GDV among the large breed and giant breed dogs, respectively, were attributed to having a raised feed bowl." (J Am Vet Med Assoc 2000;217:1492–1499)

Aiheesta muualla
----------------

* Suomen Briard ry, vatsalaukunkiertymä. Liisa Lehtonen. Web Archive 2010.
* Vatsalaukun kiertymä. Eläinlääkäri.fi. Web Archive 2008.
Leirintäalueelle opastava liikennemerkki
**Leirintäalue** on tilapäiseen majoitukseen tarkoitettu alue. Esimerkiksi kierto- ja omatoimilomilla matkustavat henkilöt voivat majoittua leirintäalueelle matkailuautoon, asuntovaunuun, telttaan tai voivat usein vuokrata myös mökin.

Leirintäalueiden palvelut mahdollistavat pitkään asumisen. Muun muassa pyykkitupa, sauna, keittiörakennus, televisio- ja oleskelutila, leikkihuone ja -kenttä, elintarvikekauppa, nuotiopaikka ja uimaranta kuuluvat monen leirintäalueen peruspalveluihin. Joillakin leirintäalueilla järjestetään myös erilaisia oheispalveluja ja aktiviteetteja, joista esimerkkeinä vaellus ja kanootin vuokraus. Leirintämatkailusesonki Suomessa keskittyy juhannuksen ja elokuun välille.

Leirintäalueet luokitellaan Suomessa 5-portaisen järjestelmän mukaan 1–5 tähdellä. Järjestelmä otettiin käyttöön vuonna 1996. Leirintäalueiden luokitus on Suomessa vapaaehtoista. Suurin osa suomalaisista luokitelluista leirintäalueista on saanut kolme tähteä, viiden tähden tason ovat saavuttaneet toistaiseksi vain Kuopion Rauhalahti, Manamansalon leirintäalue Vaalassa, Poroholman lomakeskus Raumalla ja Santalahti Kotkassa. Suomessa on tällä hetkellä*milloin?* noin 330 yleistä leirintäaluetta, joissa on tilaa 125 000 ihmiselle.

Leirintäalue Pohjois-Espanjassa heinäkuussa 1994.

Katso myös
----------

* Camping
* Matkaparkki

Aiheesta muualla
----------------

* Kuvia tai muita tiedostoja aiheesta **Leirintäalue** Wikimedia Commonsissa

* Camping in Finland (Arkistoitu – Internet Archive)
**Vatoússa** (kreik. Βατούσσα, myös *Vatoúsa*, Βατούσα) on Kreikan kylä, joka sijaitsee Lesboksen saarella. Se kuuluu hallinnollisesti Länsi-Lesboksen kuntaan, Lesboksen alueyksikköön ja Pohjois-Egean saarten alueeseen. Kylän väkiluku on 574 (vuonna 2011).

Vatoússan kylä sijaitsee noin 26 kilometriä länteen Kallonísta ja noin 61 kilometriä samaan suuntaan saaren keskuksesta Mytilínistä. Vatoússa muodostaa myös laajemman kyläyhdyskunnan (Τοπική Κοινότητα Βατούσσης, *Topikí Koinótita Vatoússis*), johon kuuluu varsinaisen Vatoússan kylän lisäksi Révman kylä. Koko yhdyskunnan väkiluku on 598.

Aiemmin kylä kuului Eresós-Ántissan kuntaan ja vuosina 2011–2019 Lesboksen kuntaan ja sen Eresós-Ántissan kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)